A BIZOTTSÁG (EU) 2023/149 VÉGREHAJTÁSI RENDELETE

(2023. január 20.)

a benfluralin hatóanyag jóváhagyásának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti meg nem hosszabbításáról, valamint az 540/2011/EU bizottsági végrehajtási rendelet mellékletének módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 20. cikke (1) bekezdésére és 78. cikke (2) bekezdésére,

mivel:

(1) A 2008/108/EK bizottsági irányelv (2) felvette a 91/414/EGK tanácsi irányelv I. mellékletébe (3) a benfluralin hatóanyagot.

(2) A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagoknak tekintendők, és az 540/2011/EU bizottsági végrehajtási rendelet (4) mellékletének A. részében foglalt felsorolásban is szerepelnek.

(3) A benfluralin hatóanyagnak az 540/2011/EU végrehajtási rendelet mellékletének A. részében megállapított jóváhagyása 2023. február 28-án lejár.

(4) A 844/2012/EU bizottsági végrehajtási rendelet (5) 1. cikkének megfelelően és az említett cikkben előírt határidőn belül kérelmet nyújtottak be Norvégiához mint jelentéstévő tagállamhoz, és Hollandiához mint társjelentéstevő tagállamhoz a benfluralin hatóanyag jóváhagyásának meghosszabbítása iránt.

(5) A kérelmezők a 844/2012/EU végrehajtási rendelet 6. cikkének megfelelően benyújtották az előírt kiegészítő dokumentációt a jelentéstevő tagállamnak, a társjelentéstevő tagállamnak, a Bizottságnak és az Európai Élelmiszerbiztonsági Hatóságnak (a továbbiakban: Hatóság). A jelentéstevő tagállam a kérelmet hiánytalannak találta.

(6) A jelentéstevő tagállam a társjelentéstevő tagállammal konzultálva elkészítette a hosszabbítási kérelmet értékelő jelentéstervezetet, amelyet 2017. augusztus 28-án benyújtott a Hatósághoz és a Bizottsághoz. Norvégia a hosszabbítási kérelmet értékelő jelentéstervezetében azt javasolta, hogy ne hosszabbítsák meg a benfluralin jóváhagyását.

(7) A Hatóság közzétette a kiegészítő összefoglaló dokumentációt. Ezenkívül észrevételezés céljából elküldte a kérelmezőknek és a tagállamoknak a hosszabbítási kérelmet értékelő jelentéstervezetet, amelyről nyilvános konzultációt is indított. A kapott észrevételeket továbbította a Bizottságnak.

(8) A Hatóság 2019. szeptember 27-én eljuttatta a Bizottsághoz az arra vonatkozó állásfoglalását (6), hogy a benfluralin várhatóan megfelel-e az 1107/2009/EK rendelet 4. cikkében előírt jóváhagyási kritériumoknak.

(9) Állásfoglalásában a Hatóság számos aggályt megfogalmazott. Különösen a madarak és az emlősök számára jelentett hosszú távú kockázatot – többek között a földigiliszta-evő madarak és emlősök másodlagos mérgezéséből eredő kockázatot – azonosította kritikus problémaként. A Hatóság megállapította továbbá, hogy a benfluralin kockázatcsökkentő intézkedések alkalmazása ellenére is hosszú távú kockázatot jelent a vízi szervezetekre nézve; és ezt, valamint a 371R és 372R metabolitok által a vízi szervezetekre jelentett hosszú távú kockázatot kritikus problémaként azonosította. Végül megállapította, hogy a szennyeződések genotoxikus potenciálja nem zárható ki, mivel a toxikológiai értékelés nem támasztotta alá a műszaki specifikációt, beleértve e szennyeződés szintjét is.

(10) A Bizottság felkérte a kérelmezőket, hogy nyújtsák be a Hatóság állásfoglalásával kapcsolatos észrevételeiket. Emellett a 844/2012/EU végrehajtási rendelet 14. cikke (1) bekezdésének harmadik albekezdésével összhangban a Bizottság arra is felkérte a kérelmezőket, hogy nyújtsák be a hosszabbítási kérelmet értékelő jelentéssel kapcsolatos észrevételeiket. A kérelmezők benyújtották észrevételeiket, melyeket a Bizottság alaposan megvizsgált.

(11) A Bizottság 2021. július 16-án megbízta a Hatóságot, hogy vizsgálja felül a madarakra, emlősökre és vízi szervezetekre vonatkozó expozíciós és kockázatértékeléseket. A Hatóság 2022. augusztus 25-én (7) aktualizált állásfoglalást küldött a Bizottságnak, amelyben megerősítette az előző állásfoglalásban megfogalmazott aggályait. A Bizottság felkérte a kérelmezőket, hogy nyújtsák be a hosszabbításra vonatkozó felülvizsgált jelentéssel kapcsolatos észrevételeiket. A kérelmezők benyújtották észrevételeiket, és azokat a Bizottság alaposan megvizsgálta.

(12) A kérelmezők által felhozott érvek nem tudták eloszlatni a hatóanyaggal és az egyik metabolittal kapcsolatos aggályokat.

(13) Következésképpen nem nyert megállapítást, hogy legalább egy növényvédő szer egy vagy több reprezentatív felhasználása vonatkozásában teljesülnének az 1107/2009/EK rendelet 4. cikkében előírt jóváhagyási kritériumok. Ezért helyénvaló úgy rendelkezni, hogy a benfluralin hatóanyag jóváhagyása ne kerüljön meghosszabbításra.

(14) Az 540/2011/EU végrehajtási rendeletet ezért ennek megfelelően módosítani kell.

(15) A tagállamok számára időt kell biztosítani arra, hogy visszavonhassák a benfluralint tartalmazó növényvédő szerekre vonatkozó engedélyeket.

(16) Amennyiben a tagállamok az 1107/2009/EK rendelet 46. cikke értelmében türelmi időt biztosítanak a benfluralint tartalmazó növényvédő szerek tekintetében, ez az időszak legfeljebb 2024. május 12-ig tarthat.

(17) Az (EU) 2021/2068 bizottsági végrehajtási rendelet (8)2023. február 28-ig meghosszabbította a benfluralin jóváhagyási időszakát annak érdekében, hogy a jóváhagyás meghosszabbítására irányuló eljárást az anyag jóváhagyási időtartamának lejárta előtt le lehessen zárni. Mivel a jóváhagyás meg nem hosszabbítására vonatkozó határozathozatalra a lejárat kiterjesztett időpontja előtt került sor, ezt a rendeletet már azon időpont előtt alkalmazni kell.

(18) Ez a rendelet nem sérti a kérelmezők azon jogát, hogy az 1107/2009/EK rendelet 7. cikke szerint újabb kérelmet nyújtsanak be a benfluralin jóváhagyása iránt.

(19) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk Hatóanyag jóváhagyásának meg nem hosszabbítása A benfluralin hatóanyag jóváhagyása nem kerül meghosszabbításra.

2. cikk Az 540/2011/EU végrehajtási rendelet módosítása Az 540/2011/EU végrehajtási rendelet mellékletének A. részében található táblázat benfluralinra vonatkozó 188. sorát el kell hagyni.

3. cikk Átmeneti intézkedések A tagállamok 2023. augusztus 12-ig visszavonják a benfluralin hatóanyagot tartalmazó növényvédő szerekre vonatkozó engedélyeket.

4. cikk Türelmi idő A tagállamok által az 1107/2009/EK rendelet 46. cikke értelmében biztosított türelmi időnek 2024. május 12-ig le kell járnia.

5. cikk Hatálybalépés Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2023. január 20-án. a Bizottság részéről az elnök Ursula VON DER LEYEN

(1) HL L 309., 2009.11.24., 1. o.

(2) A Bizottság 2008/108/EK irányelve (2008. november 26.) a 91/414/EGK tanácsi irányelvnek a flutolanil, a benfluralin, a fluazinam, a fuberidazol és a mepikvát hatóanyagként való felvétele céljából történő módosításáról (HL L 317., 2008.11.27., 6. o.)

(3) A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).

(4) A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

(5) A Bizottság 844/2012/EU végrehajtási rendelete (2012. szeptember 18.) a hatóanyagok jóváhagyásának meghosszabbítására vonatkozó eljárás végrehajtásához szükséges rendelkezéseknek a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megállapításáról (HL L 252., 2012.9.19., 26. o.). Ez a rendelet – bár az (EU) 2020/1740 rendelet felváltotta – továbbra is alkalmazandó az alábbi hatóanyagok jóváhagyásának meghosszabbítására irányuló eljárásra: 1. amelyek esetében a jóváhagyás időtartama 2024. március 27. előtt jár le; 2. amelyek jóváhagyásának időtartamát egy, az 1107/2009/EK rendelet 17. cikkével összhangban 2021. március 27-én vagy azt követően elfogadott rendelet 2024. március 27-ig vagy egy későbbi időpontig meghosszabbítja.

(6) EFSA. 2019. Conclusion on the peer review of the pesticide risk assessment of the active substance benfluralin (Állásfoglalás a benfluralin hatóanyagot tartalmazó növényvédő szereknél felmerülő kockázatok értékelésének szakmai vizsgálatáról). EFSA Journal 2019;17(10):5842. 34. o. doi:10.2903/j.efsa.2019.5842.

(7) EFSA. 2022. Conclusion on the peer review of the pesticide risk assessment of the active substance benfluralin (Állásfoglalás a benfluralin hatóanyagot tartalmazó növényvédő szereknél felmerülő kockázatok értékelésének szakmai vizsgálatáról). EFSA Journal 2022;20(9):7556, 36. o. doi:10.2903/j.efsa.2022.7556.

(8) A Bizottság (EU) 2021/2068 végrehajtási rendelete (2021. november 25.) az 540/2011/EU végrehajtási rendeletnek a benfluralin, a dimoxistrobin, a fluazinam, a flutolanil, a mekoprop-P, a mepikvát, a metiram, az oxamil és a piraklostrobin hatóanyag jóváhagyási időtartamának meghosszabbítása tekintetében történő módosításáról (HL L 421., 2021.11.26., 27. o.).